A BIZOTTSÁG 972/2008/EK RENDELETE
(2008. október 3.)
a harmadik országokból behozott fokhagymára és más mezőgazdasági termékekre vonatkozóan vámkontingensek megnyitásáról és kezeléséről, valamint származási bizonyítványok rendszerének bevezetéséről szóló 341/2007/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1), („az egységes közös piacszervezésről szóló rendelet”) és különösen annak 134. cikkére és 148. cikkére a 4. cikkével összefüggésben,
mivel:
(1)
A 341/2007/EK bizottsági rendelet (2) II. fejezetével összhangban az „A” engedély iránti kérelmeket minden év április, július, október és január hónapjában kell benyújtani, és az „A” engedélyek csak abban az alidőszakban érvényesek, amelyre azokat kiállították.
(2)
Az Európai Közösség és az Argentin Köztársaság között az 1994. évi Általános Vám- és Kereskedelmi Egyezmény (GATT) XXVIII. cikkének megfelelően a fokhagyma tekintetében a GATT-hoz csatolt CXL. engedményes listában (3) megállapított engedmények módosításáról szóló, a 2001/404/EK tanácsi határozattal (4) jóváhagyott, levélváltás formájában létrejött megállapodás szerint a fokhagyma tekintetében megállapított behozatali vámkontingens-időszakot négy alidőszakra kell osztani.
(3)
Az importőrök számára biztosítandó nagyobb rugalmasság érdekében az „A” engedély iránti kérelem benyújtására megállapított időszaknak hat héttel korábban kell kezdődnie.
(4)
Annak érdekében, hogy a fel nem használt vagy részben felhasznált behozatali engedélyek lehető legnagyobb részét újra ki lehessen osztani, a fel nem használt vagy részben felhasznált behozatali engedélyek tárgyát képező mennyiségekről - beleértve a nulla értékeket is -, amelyek megfelelnek az importengedélyek hátoldalán feltüntetett mennyiségek és azon mennyiségek közötti különbözetnek, amelyekre nézve az engedélyeket kiadták, november végéig értesítést kell tenni az addig az időpontig rendelkezésre álló információk alapján. A későbbi értesítések csak statisztikai célokat szolgálnak, vagyis ezen mennyiségek vonatkozásában a július végén megtett egyetlen értesítés elegendő.
(5)
A Tajvanról származó fokhagyma behozatalára vonatkozó védintézkedések eltörléséről és származási bizonyítvánnyal való helyettesítéséről szóló, 1995. május 15-i 1084/95/EK bizottsági rendelet (5) értelmében a fokhagyma Tajvanról történő behozatalához származási bizonyítványra van szükség. Ez a rendelet a 341/2007/EK rendelet IV. fejezetében a bizonyos más országokból származó fokhagymára vonatkozóan megállapított rendelkezésekhez hasonló szabályozást ír elő. Az előírások egyszerűsége és érthetősége érdekében helyénvaló egy helyen felsorolni valamennyi olyan országot, amelyek esetében a fokhagyma tekintetében származási bizonyítványra van szükség. Ezért Tajvant bele kell foglalni a 341/2007/EK rendelet IV. mellékletében felsorolt országok jegyzékébe, amelyekre az említett rendelet IV. fejezete alkalmazandó. Az 1084/95/EK rendeletet ezért hatályon kívül kell helyezni.
(6)
Ezért a 341/2007/EK rendeletet ennek megfelelően módosítani kell.
(7)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 341/2007/EK rendelet a következőképpen módosul:
1.
A 10. cikk (1) bekezdése helyébe a következő szöveg lép:
„(1) Az importőröknek az »A« engedély iránti kérelmeiket az első (júniustól augusztusig tartó) alidőszakra vonatkozóan a február 15-ét, a második (szeptembertől novemberig tartó) alidőszakra vonatkozóan a május 15-ét, a harmadik (decembertől februárig tartó) alidőszakra vonatkozóan az augusztus 15-ét, a negyedik (márciustól májusig tartó) alidőszakra vonatkozóan pedig a november 15-ét követő első öt munkanap alatt kell benyújtaniuk.”
2.
A 12. cikk (1) bekezdése első és második albekezdésének helyébe a következő szöveg lép:
„A tagállamok a 10. cikk (1) bekezdésében említett minden egyes hónap végéig értesítik a Bizottságot a vonatkozó alidőszakra benyújtott »A« engedélyek által lefedett, kilogrammban kifejezett mennyiségről, beleértve a nulla értékeket is.
Az 1301/2006/EK rendelet 11. cikke (1) bekezdésének második albekezdésétől eltérve a tagállamok az említett rendelet 11. cikke (1) bekezdése első albekezdésének c) pontjában említett információkról az alábbi időpontig értesítést küldenek:
a)
november végéig azokról a mennyiségekről, amelyekre vonatkozóan ez az információ ebben az időpontban rendelkezésre áll; és
b)
július végéig a szóban forgó behozatali vámkontingens-időszakra vonatkozó fennmaradó mennyiségekről.”
3.
A IV. melléklet helyébe e rendelet mellékletének szövege lép.
2. cikk
Az 1084/95/EK rendelet hatályát veszti.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet 2008. november 15-től alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. október 3-án.